Lav et referat af nedenstående tekst:

Tekst:
Vi behøver ikke vente ret længe på det første snevejr. Allerede på mandag kommer der vintervejr til Danmark med sne- og sludbyger. Prognosen viser et lavtryk øst for Danmark mandag aften. Kold polarluft blæser fra nord ned over Danmark, hvilket vil føre til snebyger flere steder. Prognoserne er ret enige om denne udvikling, men det er usikkert, hvor mange snebyger der kommer. Der er usikkerhed i prognoserne omkring lavtrykkets præcise placering, hvilket har stor betydning for, hvor og hvor meget sne der kommer. Usikkerheden skyldes, udover placeringen af lavtrykket, også hastigheden og timingen i lavtrykkets bevægelse. Som prognoserne ser ud nu, er det især sidst på mandagen, der kommer snebyger. Det, der kan drille lidt, er, at temperaturen vil nå cirka fem grader mandag, men efter solnedgang vender frostvejret tilbage. Der er derfor mulighed for snedække, men også risiko for glatte veje tirsdag morgen. Der er god mulighed for, at sneen kan blive liggende tirsdag, som byder på temperaturer nær frysepunktet og tørvejr. Herefter bliver prognoserne noget mere usikre. Endnu et snevejr på onsdag De seneste prognoser vil sende en front ind over Dannmark på onsdag. Fronten vil først give sne, men senere vil nedbøren antageligt gå over i regn. Sne efterfulgt af regn er der ikke så mange, der er interesserede i. Regnen vil sandsynligvis smelte meget af sneen, hvilket fører til smattede veje og trælse farver i landskabet. De vinter- og sneglade ønsker, at onsdagens lavtryk løber igennem landet, hvilket prognoser tidligere på dagen indikerede. Prognosen fra tidligere på dagen havde landsdækkende snevejr - nogle steder med over ti centimeter nysne. Det ser i skrivende stund mere ud til, at lavtrykket får en nordligere bane med mildt vejr som følge. Det skal understreges, at vejrudviklingen midt i næste uge er usikker. Vi følger udviklingen nøje på TV 2 Vejret. De første lokale snebyger faldt 5. november i Nordsjælland, og i fredags kom der snefald mange steder i Jylland.

Referat:
Prognoser er enige om sne i næste uge - men sneen ser ud til hurtigt at smelte igen.